b'\n_START_ARTICLE_\nNavadni repik\n_START_SECTION_\nOpis\n_START_PARAGRAPH_\nNavadni repik je trajnica, ki v vi\xc5\xa1ino zraste do 100 cm. Korenine so v obliki rizomov, ki segajo globoko pod zemljo, iz njih pa poganjajo stebla z nazob\xc4\x8danimi pet do devet-krakimi listi. Na vrhu stebla so klasasto razporejeni izrazito rumeni cvetovi s petimi ven\xc4\x8dnimi listi, ki se odpirajo od spodaj proti vrhu klaska. Plodi\xc4\x8di imajo na vrhu \xc5\xa1opek \xc5\xa1\xc4\x8detinic, dolgih med 1 in 4 mm, ki se zlahka zapletejo v dlako \xc5\xbeivali in v \xc4\x8dlove\xc5\xa1ka obla\xc4\x8dila. Cela rastlina di\xc5\xa1i rahlo aromati\xc4\x8dno, cvetovi pa imajo zna\xc4\x8dilen vonj po marelicah. Cveti od junija do septembra._NEWLINE_Rastlina je raz\xc5\xa1irjena po suhih in pustih travnikih, po grobljah, grmovju in ob robovih gozdov ter na neobdelanih tleh in robovih poti skoraj po vsej severni polobli .\n_START_SECTION_\nZdravilne lastnosti\n_START_PARAGRAPH_\nPripravke iz navadnega repika so v ljudskem zdravilstvu uporabljali za zdravljenje driske, vnete \xc5\xbeelod\xc4\x8dne sluznice in pri \xc4\x8drevesnih boleznih, kot so vnetje slepi\xc4\x8da ter tankega in debelega \xc4\x8drevesa. Poleg tega pomaga odvajati \xc5\xbeol\xc4\x8d, pomaga pri nehotnem mokrenju in vnetju mehurja. Za zdravljenje vnetega grla se grgra \xc4\x8daj. Znanstveniki so zdravilne lastnosti rastline preizku\xc5\xa1ali na poskusnih \xc5\xbeivalih, pri \xc4\x8demer so dognali, da navadni repik zni\xc5\xbea raven se\xc4\x8dnine v krvi, ne zve\xc4\x8da pa njenega izlo\xc4\x8danja s se\xc4\x8dem. Po injiciranju pripravka iz navadnega repika se je pri poskusnih \xc5\xbeivalih zmanj\xc5\xa1al krvni tlak, dodatno pa so dokazali, da navadni repik uni\xc4\x8di nekatere bakterije, med katerimi so Staphylococcus aureus in alfa-hemoliti\xc4\x8dni streptokok. Alkoholni izvle\xc4\x8dki imajo dokazano protivirusne lastnosti. Rastlina vsebuje \xc4\x8dreslovine, ki so znana kr\xc4\x8dila, ki nespecifi\xc4\x8dno zavrejo vnetja na sluznicah in ko\xc5\xbei. Poleg omenjenega navadni repik dokazano zdravi porfirijo.'